REZOLUTË

PËR VLERËSIMIN E VEPRIMTARISË SË STRUKTURËS SË POSAÇME KUNDËR KORRUPSIONIT DHE KRIMIT TË ORGANIZUAR PËR VITIN 2022

Në Kuvendin e Shqipërisë është paraqitur raporti “Mbi veprimtarinë e Strukturës së Posaçme kundër Korrupsionit dhe Krimit të Organizuar gjatë vitit 2022” bazuar në përcaktimet e neneve 104 dhe 105 të ligjit nr. 97/2016. “Për organizimin dhe funksionimin e prokurorisë në Republikën e Shqipërisë”. 
Në raportin “Mbi veprimtarinë e Strukturës së Posaçme kundër Korrupsionit dhe Krimit të Organizuar gjatë vitit 2022” janë paraqitur treguesit e punës, gjendja e kriminalitetit sipas juridiksionit përkatës dhe veprimtaria e realizuar në zbatim të ligjit nr. 95/2016, “Për organizimin dhe funksionimin e institucioneve për të luftuar korrupsionin dhe krimin e organizuar”. 
Kuvendi i Shqipërisë për veprimtarinë e Strukturës së Posaçme kundër Korrupsionit dhe Krimit të Organizuar gjatë vitit 2022: 
Konsideron si të një rëndësie të veçantë rolin e Strukturës së Posaçme kundër Korrupsionit dhe Krimit të Organizuar në ushtrimin e ndjekjes penale, hetimin, përfaqësimin e akuzës në emër të shtetit para Gjykatës së Shkallës së Parë kundër Korrupsionit dhe Krimit të Organizuar, Gjykatës së Apelit kundër Korrupsionit dhe Krimit të Organizuar dhe Gjykatës së Lartë. 
Vlerëson ngarkesën që Prokuroria e Posaçme dhe BKH-ja kanë mbajtur gjatë vitit 2022, rezultatet pozitive të evidentuara në luftën kundër krimit të organizuar, si dhe hetimin e një sërë çështjeve të cilat lidhen me korrupsionin. 
Vlerëson si inkurajuese rezultatet pozitive në luftën kundër krimit organizuar e shoqëruar me rritjen e bashkëpunimit të homologëve ndërkombëtarë të SPAK-ut. 
Kuvendi i Shqipërisë për veprimtarinë e Strukturës së Posaçme kundër Korrupsionit dhe Krimit të Organizuar për vitin 2022 konstaton se: 
Prokuroria e Posaçme dhe Byroja Kombëtare e Hetimit kanë pasur mbështetje aktive me burime buxhetore e njerëzore në trajtimin me paga dhe përfitime të tjera financiare shtesë dhe me instrumente ligjore shtesë në funksion të rritjes së eficiencës së tyre dhe çmon se kjo mbështetje ka rritur pritshmërinë e taksapaguesve shqiptarë për një ritëm më të shpejtë në rezultate më domethënëse në luftën kundër krimit të organizuar dhe korrupsionit në nivelet e larta në veçanti, pavarësisht kohës dhe personave të përfshirë në to, si kusht thelbësor për të forcuar më tej besimin e publikut te drejtësia. 
Prokuroria e Posaçme dhe Byroja Kombëtare e Hetimit kanë kontribuar në plotësimin e elementeve të planit të veprimit ICRG/FATF, duke bërë që Shqipëria të adresojë plotësisht pikën IO.8.
Është rritur vlera e aseteve të konfiskuara dhe numri i çështjeve, të cilat janë përfunduar me vendime dënimi në fushën e pastrimit të parave, si dhe konfiskimet e aseteve kriminale në procesin penal.
Është plotësuar organika me 60 hetues të Byrosë Kombëtare të Hetimit edhe nga pikëpamja organizative, duke bërë që struktura e SPAK-ut të vijë drejt konsolidimit, ndërsa plotësimi me prokurorë dhe staf të specializuar është ende në proces.
Ka nisur krijimi i një qasjeje strategjike në komunikimin me publikun për të krijuar dhe siguruar besimin e tij në organet e reja të drejtësisë.
Po vlerësohet në vazhdim krijimi i një sistemi për menaxhimin e çështjeve, i cili do të japë më shumë mundësi për të pasur transparencë dhe pavarësi në trajtimin e çështjeve.
Kuvendi i Shqipërisë i rekomandon Strukturës së Posaçme kundër Korrupsionit dhe Krimit të Organizuar për vitin 2023, në përmbushje të detyrave të ngarkuara me ligj, të angazhohet veçanërisht edhe në këto drejtime: 
1. Të rrisë përdorimin e teknikave të hetimit dhe numrin e hetimeve proaktive në çështjet e korrupsionit të zyrtarëve të lartë, përfshirë dhe ish-magjistratë, dhe krimit të organizuar me prioritet çështjet me interes të veçantë publik.
2. Të rrisë numrin e hetimeve financiare dhe pasurore, si dhe sekuestrimin dhe konfiskimin e aseteve kriminale, që rezultojnë nga veprat penale të kryera në kuadrin e korrupsionit dhe krimit të organizuar brenda dhe jashtë vendit. 
3. Të forcojë bashkëpunimin me Inspektorin e Lartë të drejtësisë dhe të vlerësojë referimet nga publiku, media dhe shoqëria civile lidhur me praktikat e mundshme korruptive në radhët e gjyqtarëve, prokurorëve dhe OPGJ-ve të të gjitha niveleve si kusht për të garantuar përgjegjshmërinë dhe integritetin profesional dhe etik në sistemin e drejtësisë.
4. Të vijojë puna për ngritjen e sistemit të administrimit të çështjeve, ku të vlerësohet dhe përfshirja e krijimit të “track rekordit” për procedimet penale të korrupsionit në nivele të larta, kusht i vendosur edhe nga Komisioni Evropian.
5. Të përmbyllë procesin e plotësimit të vendeve vakante në SPAK dhe të vijojë me nxjerrjen e akteve nënligjore, të cilat përmirësojnë efikasitetin e tij.
6. Të realizojë ndërtimin i një kornizë strategjike institucionale që të përmbajë: Planin Strategjik të Institucionit, Strategjinë e Komunikimit (procesi të drejtohet nga Koordinatori për Marrëdhëniet me Mediet); Strategjinë e Burimeve Njerëzore dhe Planin e Trajnimit të punonjësve sipas kategorive, Strategjinë e TIK-ut dhe Sigurisë Kibernetike. Këto të shoqërohen me plane vjetore veprimi.
7. Të hartojë një plan vlerësimi për integritetin, që të përmbajë masa konkrete antikorrupsion, masa mbi etikën dhe sjelljen e punonjësve të SPAK-ut. Plani mund të qëndrojë i veçantë apo të integrohet në planin e veprimit të Strategjisë së Burimeve Njerëzore.
8. Të identifikojë gjetjet dhe rekomandimet e raporteve të organizatave ndërkombëtare në lidhje me luftën kundër korrupsionit dhe krimit të organizuar dhe të adresohen ato në përputhje me ligjin dhe praktikat e mirëpranuara ndërkombëtare. 
9. Të vijojë me nënshkrimin e marrëveshjeve teknike të bashkëpunimit me agjencitë ligjzbatuese rajonale dhe ndërkombëtare, si dhe shteteve të tjera që SPAK-u e shikon të nevojshme në funksion të efektivitetit të hetimeve për veprat penale që lidhen me kompetencat lëndore të SPAK-ut.
10. Të uniformizojë standardet e hetimit dhe ndjekjes penale në drejtim të respektimit të të drejtave të njeriut, barazisë para ligjit dhe parimit të propocionalitetit.

